31996D0077
L 015/46
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 януари 1996 година
относно установяване на условията за добив и преработка на някои двучерупчести мекотели от райони, където нивото на паралитичния токсин надвишава граничната стойност, установена с Директива 91/492/ЕИО на Съвета
(текст от значение за ЕИП)
(96/77/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/492/ЕИО на Съвета от 15 юли 1991 г. относно определяне на здравните изисквания за производството и пускането на пазара на живи двучерупчести мекотели (1), последно изменена с Акта за присъединяване на Австрия, Финландия и Швеция, и по-специално глава V, точка 8, последна алинея от приложението към нея,
като има предвид, че нивото на „паралитичния токсин“ (PSP) от 80 μg на 100 g, установено с Директива 91/492/ЕИО за целите на общественото здравеопазване, не трябва да бъде надвишавано при двучерупчестите мекотели, предназначени за човешка консумация;
като има предвид, че за двучерупчестите мекотели, принадлежащи към вида Acanthocardia tuberculatum, научните изследвания показват, че подходяща топлинна обработка може да гарантира намаляването на нивото на PSP до неустановимо равнище в случаите, при които първоначалното ниво на заразяване не надвишава 300 μg на 100 g;
като има предвид, че бе проведена консултация с Научния ветеринарен комитет и че той е дал положително становище по отношение на използването на този метод на топлинна обработка за този тип токсини и за този вид черупчести мекотели;
като има предвид, че в светлината на становището на Научния ветеринарен комитет е важно към настоящия момент да се предвиди по-висок праг за ниво на PSP от определения за целите на добива, както и да се предвиди с конкретно решение, прието за тази цел, подходяща топлинна обработка само за двучерупчестите мекотели, принадлежащи към вида, посочен по-горе;
като има предвид, че процедурите за „здравен самоконтрол“, определени в Решение 94/356/ЕО на Комисията от 20 май 1994 г. относно определяне на подробни правила за прилагането на Директива 91/493/ЕИО на Съвета по отношение на здравния самоконтрол на рибни продукти (2), са в състояние да гарантират задоволително прилагане на подходящата топлинна обработка;
като има предвид, че компетентните органи на държавите-членки следва да одобряват предприятията, извършващи обработката на тези двучерупчести мекотели и проверката на задоволителното прилагане на процедурите за „здравен самоконтрол“;
като има предвид, че мерките, предвидени с настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага само за двучерупчестите мекотели, принадлежащи към вида Acanthocardia tuberculatum.
Член 2
1. Испания може да разреши добива на двучерупчестите мекотели, посочени в член 1, в производствени райони, където нивото на PSP в годните за ядене части на тези черупчести мекотели е по-високо от 80 μg на 100 g, но по-ниско от 300 μg на 100 g.
Събраните черупчести мекотели трябва:
-
да се транспортират в запечатани от компетентния орган контейнери или превозни средства директно до одобрено предприятие, специално оторизирано да извършва тяхната обработка,
-
да бъдат придружени от издаден от компетентния орган документ, който разрешава транспортирането и удостоверява естеството и количеството на продукта, района на произход и фабриката по местоназначението,
-
да бъдат подложени на топлинната обработка, определена в приложението към настоящото решение.
2. Крайните продукти, получени от черупчестите мекотели, посочени в параграф 1, не трябва, след прилагането на тази топлинна обработка, да имат ниво на PSP, което да се установява при биологичен анализ. Тества се всяка партида. Тази разпоредба ще бъде преразгледана шест месеца след влизането в сила на настоящото решение след доклад, представен от испанските власти.
Член 3
Компетентният орган проверява дали програмата за „здравен самоконтрол“, предвидена в член 6 от Директива 91/493/ЕИО на Съвета (3), съставена и изпълнена от лицето, отговарящо за предприятието, одобрено в съответствие с Решение 94/356/ЕО, се прилага конкретно по отношение на топлинната обработка, определена в приложението към настоящото решение.
Член 4
Адресати на настоящото решение са държавите-членки.
Съставено в Брюксел на 18 януари 1996 година.